*Информация за употреба, прочетете внимателно!*

***OCUflash*® (ОКУ*флаш*®*)***

Натриев хлорид 7 mg/ml

Капки за очи, разтвор

1. **Какво представлява *OCUflash*® и за какво се използва**

*OCUflash*® е специален очен (изотоничен, буфериран) разтвор, съдържащ като добавка екстракт от Euphrasia officinalis (очанка). Прилага се като очни капки или очен колир. Екстрактът от Euphrasia officinalis (очанка) въздейства върху окото като противовъзпалително и съдосвиващо средство. Тези свойства на Euphrasia officinalis (очанка) се използуват отдавна за успокояване на очите, за профилактика и поддържащо лечение на неинфекциозни възпаления на клепачите и конюнктивата.

**2. Какво трябва да знаете, преди да използвате *OCUflash*®**

*OCUflash*® не трябва да се прилага в случай на свръхчувствителност към някоя от съставките.

*OCUflash*® може да се използва при деца и възрастни. Поради високата безопасност на продукта, той може да се прилага при новородени, кърмачета, бременни и кърмещи жени.

Ако се прилагат едновременно и други очни продукти, е необходимо да се спазва интервал от поне 5 минути след приложението на *OCUflash*®.

**3. Как да използвате *OCUflash*®**

*OCUflash*® очен разтвор се използва за премахване на чужди частици от окото. Без консултация с офталмолог, той може да се използва за кратковременно измиване на окото чрез накапване в окото или компрес на клепачите. Използва се при неприятни усещания в окото като парене, смъдене, сърбеж и чувство за наличие на чуждо тяло. *OCUflash*® може да се използва с успех при:

1. измиване на окото след тонометрия и гониоскопия,

2. измиване на окото за отстраняване на чужди частици, прах, хлорирана вода,

3. за отстраняване на остатъци от флуоресцентни разтвори,

4. за отмиване на мукозни и гнойни секрети,

5. измиване на окото след носене на твърди контактни лещи,

6. като първа помощ при слабо ерозиране на конюнктивата и окото от киселини и основи (вар, хоросан),

7. като помощно средство при някои, в повечето случаи неинфекциозни, възпаления на конюнктивата и при хронични инфекции на конюнктивита,

8. като подходящо средство за отстраняване на козметични продукти от областта на очите (клепачи и мигли).

За успокояване на раздразнените очи и в случаите на поддържащо лечение на неинфекциозни възпаления на конюнктивата и клепачите, се накапват в конюнктивалната торбичка на засегнатото око по 1-2 капки от 1 до 4 пъти дневно. За отстраняване на чуждо тяло от окото, прилагайте разтвора до отстраняването на чуждото тяло и до отшумяване на оплакванията.

След отваряне *OCUflash*® е готов за очно приложение. Пациентът трябва да развие предпазната капачка, да наведе леко главата си назад, да обърне шишенцето обратно и чрез леко стискане да освободи определения брой капки в долната конюнктивална торбичка. Количеството на използвания разтвор зависи от начина на употреба. Пациентът накапва или измива окото с колкото разтвор е необходимо (количеството на освободения разтвор зависи от силата на натиска върху шишенцето). В случай на възпаление на клепачите, разтворът може да се използва за приготвяне на компреси. По време на приложение, капкомерът не трябва да докосва окото, клепача или миглите. Накрая е необходимо да се затвори плътно капачката, за да се предотврати евентуално замърсяване. Шишенцето трябва да се съхранява във вертикална позиция.

**Предупреждение**

*OCUflash*® не повлиява концентрацията при шофиране, работата с машини или работата на високи места, която изисква повишено внимание. Въпреки това, след приложение в конюнктивалната торбичка е възможно временно да се появи замъглено виждане, поради което дейностите, изискващи повишено внимание могат да се осъществяват само след отминаването на този временен ефект. В случай на инцидентно поглъщане от дете, потърсете консултация с лекар.

Не се препоръчва носенето на меки контактни лещи (особено хидрофилни) едновременно с прилагането на продукта. Ако е възможно, по време на приложението е препоръчително да не се носят и твърди контактни лещи или да се свалят преди приложението и да се сложат обратно най-рано 20 минути по-късно.

 **4. Възможни нежелани реакции**

*OCUflash*® е с много добра поносимост. Рядко, непосредствено след приложението, може да възникне усещане за леко парене. Може също така да възникне реакция на свръхчувствителност.

**Взаимодействия:** Не са докладвани до момента.

**5. Какво съдържа OCUflash®**

Натриев хлорид 7 mg в 1 ml

*Помощни вещества:* бензалкониев хлорид 0.04 mg в 1 ml (0.004%), динатриев едетат, дихидрат, калиев хлорид, магнезиев хлорид хексахидрат, полисорбат 80, тинктура еуфразия, боракс, натриев хидроксид, вода за инжекции.

**6. Как да съхранявате *OCUflash*® и допълнителна информация**

Да се съхранява при температура под 25°C. Да не се охлажда/замразява.

Да се използва до 28 дни след първо отваряне.

Да се съхранява на място, недостъпно за деца.

Не използвайте продукта след изтичане на срока на годност, отбелязан върху етикета или външната опаковка след символа „пясъчен часовник“. Срокът на годност отговаря на последния ден от посочения месец.

**Опаковка:** 1 x 10 ml, 2 x 10 ml



UNIMED PHARMA spol. s.r.o., Oriešková 11, 821 05 Bratislava, Slovak Republic

Tel: +421 2 4333 3786

Fax: +421 2 4363 8743

e-mail: unimedpharma@unimedpharma.sk

[www.unimedpharma.eu](http://www.unimedpharma.eu/)

 STERILE A

**2265**

**Дата на последно преразглеждане: Юли 2016**